PATVIRTINTA

Šiaulių rajono savivaldybės administracijos

Nuolatinės komisijos negyvenamųjų

pastatų ir patalpų nuomos konkursams organizuoti

2019-12- posėdžio protokolu Nr. NKP-

**NEGYVENAMŲJŲ PASTATŲ IR PATALPŲ VIEŠOJO NUOMOS KONKURSO SĄLYGOS**

**ŠIAULIŲ RAJONO SAVIVALDYBĖS TURTO – PATALPŲ, ESANČIŲ ADRESU PAPARČIŲ G. 2, BUBIŲ K., ŠIAULIŲ KAIMIŠKOJI SEN., ŠIAULIŲ R.**

2019 m. gruodžio d.

Šiauliai

**I SKYRIUS**

 **BENDROSIOS NUOSTATOS**

 1. Šiaulių rajono savivaldybės administracija, juridinio asmens kodas 188726051, kurios buveinė yra Vilniaus g. 263, 76337 Šiauliai (toliau – Nuomotojas), viešojo nuomos konkurso būdu (toliau – Konkursas) išnuomoja Šiaulių rajono savivaldybei priklausančias patalpas, esančias adresu Paparčių g. 2, Aukštelkės k., Šiaulių kaimiškoji sen., Šiaulių r., bendras patalpų plotas 68,15 kv. m. Konkursą vykdo Šiaulių rajono savivaldybės administracijos direktoriaus 2019 m. lapkričio 22 d. įsakymu Nr. A-1759 „Dėl Šiaulių rajono savivaldybės administracijos direktoriaus 2016 m. sausio 8 d. įsakymu Nr. A-33 „Dėl nuolatinės komisijos negyvenamųjų pastatų ir patalpų viešajam nuomos konkursui organizuoti sudarymo“ pakeitimo“ sudaryta Negyvenamųjų pastatų ir patalpų viešajam nuomos konkursui organizuoti komisija (toliau – Komisija).

 2. Konkurse gali dalyvauti visi suinteresuoti fiziniai ir juridiniai asmenys.

3. Dokumentai Konkursui pateikiami lietuvių kalba.

4. Su nuomininku bus sudaroma Ilgalaikio materialiojo turto nuomos sutartis (toliau – Sutartis).

**II SKYRIUS**

**PATALPŲ APRAŠYMAS**

 5. Nuomojamos patalpos – mokslo paskirties patalpos, pažymėjimas plane 2C1m, kurių bendras plotas – 68,15 kv. m, adresas Paparčių g. 2, Aukštelkės k., Šiaulių kaimiškoji sen., Šiaulių r.

 6. Papildomą informaciją teikia Šiaulių rajono savivaldybės administracijos Turto valdymo skyriaus vyriausiasis specialistas Olegas Ivanovas, tel. (8 41) 43 76 59. Taip pat informacija skelbiama Šiaulių rajono savivaldybės administracijos interneto svetainėje adresu [www.siauliuraj.lt](http://www.siauliuraj.lt/) , skiltyje „Aktualijos“.

**III SKYRIUS**

**NUOMOS SĄLYGOS**

7. Patalpos išnuomojamos visuomeninei, socialinei veiklai vykdyti fiziniam ar juridiniam asmeniui.

 8. Pradinė nuomos kaina negyvenamosioms patalpoms, nurodytoms 5 punkte – 0,11 Eur (be PVM) už 1 kv. m per mėnesį.

 9. Nuomininkas moka nuompinigius kas ketvirtį, prieš prasidedant ketvirčiui, bet ne vėliau kaip iki einamojo ketvirčio pirmojo mėnesio 10 (dešimtos) dienos (jeigu tai ne darbo diena – iki kitos po jos einančios darbo dienos) pagal nuomotojo pateiktą sąskaitą.

10. Nuomininkas, per Sutartyje nustatytus terminus nesumokėjęs nuompinigių ir (ar) kitų mokesčių ir įmokų, privalo mokėti nuomotojui 0,05 procento dydžio delspinigius nuo visos nesumokėtos sumos už kiekvieną pavėluotą dieną.

 11. Nuomos terminas – 5 (penki) metai su galimybe pratęsti iki 10 metų, bet ne ilgiau kaip iki turto pardavimo viešame aukcione.

12. Nuomininkas įsipareigoja:

 12.1. be nuompinigių, kas mėnesį mokėti mokesčius už vandenį, elektros energiją ir komunalines paslaugas.

 12.2. už kitas jam teikiamas paslaugas atsiskaityti pagal atskirą susitarimą su nuomotoju.

 13. Nuomininkui draudžiama:

 13.1. subnuomoti išsinuomotus pastatus ar kitaip leisti jais naudotis tretiesiems asmenims;

 13.2. be rašytinio nuomotojo sutikimo atlikti statinio kapitalinio remonto ar rekonstravimo darbų.

 14. Be šiose Konkurso sąlygose nurodytų reikalavimų į Nuomos sutartį gali būti įrašytos ir kitos sąlygos, susijusios su nuomojamu objektu.

**IV SKYRIUS**

 **PASIŪLYMŲ DALYVAUTI KONKURSE PATEIKIMAS IR JŲ REGISTRAVIMAS**

15. Pasiūlymai pateikiami užklijuotame voke **iki 2020 m. sausio 2 d. 12:00 val.** adresu: Vilniaus g. 263, LT-90160, Šiauliai, Šiaulių rajono savivaldybės administracija, II aukštas, 213 kab., vyr. specialistui Olegui Ivanovui, tel. (8 41) 43 76 59. Ant voko turi būti užrašyta: „Turto nuomos konkursui“. Konkurso dalyvio pavadinimas bei adresas.

16. Voke turi būti pateikti šie dokumentai:

 16.1. paraiška, kurioje nurodomas konkurso dalyvio ar jo įgalioto asmens vardas, pavardė, asmens kodas ir gyvenamosios vietos adresas (šie reikalavimai taikomi fiziniams asmenims) arba asmens teisinė forma, pavadinimas, kodas ir buveinės adresas, steigimo dokumentų ar kitų steigimo faktą patvirtinančių dokumentų kopijos (šie reikalavimai taikomi juridiniams asmenims), kontaktinio asmens telefono numeris, elektroninio pašto adresas;

16.2. nustatyta tvarka patvirtintas įgaliojimas, jeigu konkurso dalyviui konkurse atstovauja jo įgaliotas asmuo;

 16.3. pasiūlymas, kuriame nurodoma 1 m2 nuomos kaina per mėnesį eurais (įskaitant PVM), bet ne mažesnė nei nurodyta Konkurso sąlygų 8 punkte;

 16.4. pageidaujamas nuomos terminas;

 16.5. paaiškinimas, kokiam tikslui konkurso dalyvis naudos nuomojamą turtą.

 17. Pasiūlymas turi būti pasirašytas įmonės vadovo ar jo įgalioto atstovo. Jeigu pateikti dokumentai pasirašyti ne įmonės vadovo, pridedamas įgaliojimas. Fizinis asmuo pasiūlymą pasirašo asmeniškai.

 18. Nuomotojo atstovas registruoja Konkurso dalyvių vokus su pasiūlymais: ant gauto voko nurodo gavimo datą ir laiką minučių tikslumu bei Konkurso dalyvio registracijos numerį.

 19. Vienas dalyvis gali pateikti tik vieną pasiūlymą.

**V SKYRIUS**

**VOKŲ SU PASIŪLYMAIS ATPLĖŠIMAS, VERTINIMAS IR NUOMOS** **SUTARTIES SUDARYMAS**

20. Vokai su pasiūlymais bus atplėšiami **2020 m. sausio 2 d. 13:00 val.**

21. Vokų su pasiūlymais atplėšimo procedūroje turi teisę dalyvauti šio Konkurso dalyviai arba jų įgalioti atstovai.

22. Komisijos pirmininkas įsitikina ar vokai nepažeisti. Vokai atplėšiami nepažeidžiant jų užklijavimo juostos. Vokų su pasiūlymais atplėšimo procedūros metu skelbiama: Konkurso dalyvio pavadinimas,  siūloma 1 m2 nuomos kaina per mėnesį ir siūlomas nuomos terminas.

23. Pasiūlymus Komisija nagrinėja ir vertina uždarame posėdyje. Vertinami tik tie pasiūlymai, kurie atitinka šių Konkurso sąlygų 16, 17 punktų reikalavimus. Pasiūlymai vertinami atsižvelgiant į didžiausią pasiūlytą nuompinigių kainą už 1m2, pageidaujamą nuomos terminą.

24. Konkurso rezultatai įforminami protokolu, kurį pasirašo komisijos pirmininkas ir nariai. Komisijos nariai, nesutinkantys su Konkurso rezultatais, savo atskirąją nuomonę gali įrašyti protokole. Prie protokolo pridedama Konkurso skelbimo spaudoje iškarpa, nurodoma data ir leidinio pavadinimas. Kiekvienas konkurso dalyvis arba jo atstovas turi teisę nuo protokolo pasirašymo dienos susipažinti su protokolu. Apie Konkurso rezultatus visiems Konkurso dalyviams raštu bus pranešta per 3 darbo  dienas nuo protokolo pasirašymo dienos.

25. Konkurso laimėtojas, neatvykęs į komisijos posėdį, apie konkurso rezultatus informuojamas raštu per 3 darbo dienas nuo protokolo pasirašymo dienos: jam išsiunčiamas pranešimas, kuriame nurodomas laikas, kada bus pasirašoma nuomos sutartis. Konkurso laimėtojas, negalintis atvykti nurodytu laiku pasirašyti nuomos sutarties, privalo apie tai informuoti komisiją, laikydamasis šių sąlygų 31 punkte nurodyto termino.

26. Konkursas laikomas įvykusiu, jeigu jame dalyvauja nors vienas Konkurso dalyvis ir jis pasiūlo nuompinigių ne mažiau už nustatytą pradinį nuompinigių dydį.

27. Konkursas laikomas neįvykusiu, jeigu dalyvauti Konkurse neužsiregistravo nė vienas dalyvis, jeigu visi Konkurso dalyviai pasiūlė nuompinigių mažiau už nustatytą pradinį nuompinigių dydį ir (ar) buvo pateikti ne visi šiose sąlygose nurodyti dokumentai.

28. Nuomotojas ir Konkurso laimėtojas arba jo įgaliotas atstovas ne anksčiau kaip po 5 kalendorinių dienų ir ne vėliau kaip per 10 kalendorinių dienų nuo protokolo pasirašymo dienos pasirašo nuomos sutartį (1 priedas).

29. Jeigu Konkurso laimėtojas arba jo atstovas neatvyko pasirašyti nuomos sutarties arba atsisako ją sudaryti, Konkursas laikomas neįvykusiu.

30. Jeigu Konkurso laimėtojas arba jo atstovas neatvyko pasirašyti nuomos sutarties per 10 darbo dienų nuo protokolo pasirašymo dienos, Konkurso rezultatai komisijos sprendimu anuliuojami ir Konkursas laikomas neįvykusiu.

31. Nuomotojas, pasirašęs nuomos sutartį, privalo ne vėliau kaip per 5 darbo dienas perduoti Konkurso laimėtojui arba jo atstovui nuomojamą turtą pagal ilgalaikio materialiojo turto perdavimo ir priėmimo aktą.

32. Nuomotojo ir Konkurso dalyvių ginčai sprendžiami Lietuvos Respublikos administracinių bylų teisenos įstatymo nustatyta tvarka.

**VI SKYRIUS**

 **KONKURSO SĄLYGŲ PRIEDAI**

33. Šias sąlygas taip pat sudaro priedai:

33.1. Savivaldybės ilgalaikio materialiojo turto nuomos pavyzdinė nuomos sutarties forma;

33.2. Savivaldybės ilgalaikio materialiojo turto perdavimo ir priėmimo aktas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_